Amore Bekker is 'n Suid-Afrikaanse radiopersoonlikheid, skrywer, MC en rubriekskrywer. Sy is tans die gasheer van Tjailatyd, 'n Afrikaanse radioprogram uitgesaai deur RSG die Afrikaanse Radio Diens van die SAUK. As skrywer het Bekker haar eerste kookboek (Tjailaresepte) gepubliseer in Junie 2010 deur Naledi. Vanaf Julie 2010 skryf sy ook 'n kolom vir die Afrikaanse vrouetydskrif Finesse.
André Pretorius het sy eerste treë op Marble Hall in Limpopo gegee, maar sedertien ver genoeg geswerf om homself "reisskrywer" te noem. In 'n vorige lewe was hy 'n buitelandse verslaggewer vir Suid-Afrikaanse koerante en radiostasies. Sy twee bundels reissketse, Iets ver en nuut en Eilande en enklaves, is goed ontvang. Hy het oor die laaste twintig jaar in Londen, Brussel en Hongkong gewoon en is tans tuis in Cambridge, Engeland.
“My dinkgoed het deurmekaar geraak,” sê Annelie Botes. ’n Aantal jaar gelede het ’n mediastorm om dié Kammanassiekind se kop losgebars. Dit was ’n donker tyd in haar lewe, maar sy is terug op die enigste manier wat sy kén: swart-op-wit loop sy haar spore van vyf-en-vyftig jaar na en deel met die leser dinge wat sy nie verstaan nie, wat haar bang maak en wat haar bly maak. Tussenin lees ons ook hoe die tóé al rebelse Annelie as tiener verlief raak op die man wat steeds die wyse, gryse engel Gabriël aan haar sy is. Oor al die berge en dale heen vlieg dié twee saam. Swart op wit nooi die leser op ’n sonderlinge reis van liefde, smart en boetedoening.
As jong seun het ek dikwels sommer tekeninge op los velle papier gemaak, dit aan mekaar vasgekram en dan die ‘boeke’ wat ek gemaak het, aan my ouers gegee. Twintig jaar later is die prente deur woorde en die krammetjies deur professionele bindwerk vervang, maar die passie vir storievertel het dieselfde gebly. Ek verkies om stories deur middel van rolprente te vertel, maar aangesien die geleentheid hom voorgedoen het om ’n boek te skryf, het ek besluit om die uitdaging te aanvaar. Ek wil graag my opofferende ouers en vele broers en susters, mal tannies en luidrugtige neefs en niggies, Engelse onderwysers en rolprentdosente bedank. Ek is dankbaar teenoor inspirerende leraars, ondernemende kerke, standvastige vriende en Facebook-kennisse, visioenêre uitgewers en akkurate vertalers. Vir almal wat ’n passie vir Suid-Afrika en sy verhale het, ’n liefde vir sy mense en die kulture wat hy voortgebring het, is hierdie hopelik ’n storie oor ons land en die Afrikaanse gemeenskap wat boeiend en opreg is.
Carel Anthonissen is ’n teoloog wat na drie bedieninge in die NG kerk, vir elf jaar tot 2016, Direkteur van die Sentrum vir Christelike Spirtualiteit in Kaapstad was. Die Sentrum is in 1986 deur Emeritus, Biskop Desmond Tutu onder inspirasie van sy geestelike begeleier, Vader Francis Cull, gestig. Anthonissen het reeds enkele Engelse gedigte in drie bloemlesings oor Afrika, uitgegee deur African Sun Press en saamgestel deur die skrywer-digter, Patricia Schonstein, gepubliseer. In 2015 is een van sy Afrikaanse gedigte gelanglys vir die Sol Plaatje Europese Unie se Poësie Kompetisie, waarna die gedig later dieselfde jaar in ’n gelyknamige bloemlesing gepubliseer is. Van sy Afrikaanse gedigte is ook onlangs in Stanzas (Nr 6, Desember 2016) opgeneem. Vuurvas is sy debuutbundel in Afrikaans.
Christine Barkhuizen le Roux woon op ’n plaas naby Barrydale in die Klein-Karoo, ’n omgewing wat ook neerslag kry in haar skeppende werk. Sy debuteer in 2000 met die digbundel dimensie; ’n tweede bundel, roset, verskyn in 2006. Met haar eerste roman, Padmaker (2010), steek sy ’n stewige kleim af in die Afrikaanse prosawêreld en volg dit op met Getuie (2012), gebou rondom die uitwerking van geloofsfanatisme op ’n jong kind. Barkhuizen le Roux het ook twee bundels kortverhale gepubliseer: Waar koek en wyn ontbreek (2006) en Wat die oog gesien het (2006).